Covid-19: Ent Olimpiese atlete eerste in | Netwerk24
08 Januarie 2021 11:39
Atlete moet voor in die tou staan as dit kom by die inentingsproses vir Covid-19, sodat die beleërde Olimpiese Spele vanjaar in Tokio kan voortgaan.
Die Olimpiese ringe-monument buite die Nasionale Stadion in Tokio, waar die Olimpiese Spele veronderstel is om op 23 Julie vanjaar te begin.Foto: Getty Images
So het Dick Pound, 'n senior lid van die Internasionale Olimpiese Komitee (IOK), gesê te midde van hernieude kommer dat dié skouspel, wat reeds met 'n jaar uitgestel is weens die pandemie, ook nie vanjaar sal kan plaasvind nie.
Pound glo 'n massadeelname-byeenkoms soos die Spele sal wel kan plaasvind, mits alle deelnemers en beamptes teen die koronavirus ingeënt word.
"In Kanada, waar 300 of 400 atlete gekies sal word om Spele toe te gaan, sal daar nie teenkanting van die publiek wees as hulle voorkeur kry om ingeënt te word nie," het Pound aan Sky News gesê.
"Dis 'n besluit wat elke land moet neem en daar sál mense wees wat sê dis onregverdig dat hulle (atlete) voor in die tou staan, maar ek dink dis die mees realistiese wyse waarop die Spele sal kan voortgaan."
'Die ooglopende probleem waaroor niemand wil praat nie is die wyse waarop gevalle wêreldwyd bly opvlam.'
Op 'n besoek aan Tokio het die IOK se president, Thomas Bach, gesê atlete sal aangemoedig word om ingeënt te word, maar dit sal nie verpligtend wees om te mag deelneem aan die Spele nie.
In 'n afsonderlike onderhoud met die BBC het Pound gewaarsku dat die steeds veranderende aard van die koronavirus-pandemie dit onmoontlik maak om met sekerheid te kan sê dat die Spele oor 200 dae sal kan plaasvind.
"'Die ooglopende probleem waaroor niemand wil praat nie is die wyse waarop gevalle wêreldwyd bly opvlam," het Pound gesê.
Meer as 15 000 atlete van bykans elke nasie op aarde sal na verwagting later vanjaar op Tokio toesak vir die Olimpiese Spele, gevolg deur die Paralimpiese Spele.
Covid-19-gevalle in Tokio het egter die laaste paar weke weer toegeneem en 'n noodtoestand is in Japan se hoofstad afgekondig.
Japan se premier, Josjihide Suga, het weer benadruk dat hulle sterk van plan bly om die Spele aan te bied en hoop dié noodtoestand sal help om die situasie in die stad te stabiliseer. – Reuters